CELEX: 32013D0006
Language: lt
Date: 1354579200000
Title: 2013/6/ES: 2012 m. gruodžio 4 d. Tarybos sprendimas, kuriuo iš dalies keičiamas Sprendimas 2011/734/ES, skirtas Graikijai, kuriuo siekiama sugriežtinti ir sustiprinti fiskalinę priežiūrą bei įspėti Graikiją imtis deficito mažinimo priemonių, kaip manoma, reikalingų perviršinio deficito padėčiai ištaisyti

9.1.2013   
            
            
               LT
            
            
               Europos Sąjungos oficialusis leidinys
            
            
               L 4/40
            
         TARYBOS SPRENDIMAS
   2012 m. gruodžio 4 d.
   kuriuo iš dalies keičiamas Sprendimas 2011/734/ES, skirtas Graikijai, kuriuo siekiama sugriežtinti ir sustiprinti fiskalinę priežiūrą bei įspėti Graikiją imtis deficito mažinimo priemonių, kaip manoma, reikalingų perviršinio deficito padėčiai ištaisyti
   (2013/6/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 126 straipsnio 9 dalį ir 136 straipsnį,
   atsižvelgdama į Europos Komisijos rekomendaciją,
   kadangi:
   
               (1)
            
            
               Sutarties dėl Europos Sąjungos veikimo (SESV) 136 straipsnio 1 dalies a punkte numatyta galimybė patvirtinti valstybėms narėms, kurių valiuta yra euro, skirtas priemones, kuriomis siekiama sustiprinti jų biudžetinės drausmės koordinavimą ir priežiūrą;
            
         
               (2)
            
            
               SESV 126 straipsnyje nustatyta, kad valstybės narės turi vengti perviršinio valdžios sektoriaus deficito, ir dėl to nustatyta perviršinio deficito procedūra. Stabilumo ir augimo pakte, pagal kurio korekcinę dalį įgyvendinama perviršinio deficito procedūra, numatyta sistema, kuria palaikoma Vyriausybės politika, skirta greitai grįžti prie tvirtos biudžeto būklės atsižvelgiant į ekonominę situaciją;
            
         
               (3)
            
            
               2009 m. balandžio 27 d. Taryba pagal Europos bendrijos steigimo sutarties 104 straipsnio 6 dalį nusprendė, kad Graikijoje susidarė perviršinis deficitas;
            
         
               (4)
            
            
               2010 m. gegužės 10 d. Taryba pagal SESV 126 straipsnio 9 dalį ir 136 straipsnį priėmė Graikijai skirtą Sprendimą 2010/320/ES (1), kuriuo siekiama sugriežtinti ir sustiprinti Graikijos fiskalinę priežiūrą bei įspėti ją imtis deficito mažinimo priemonių, kaip manoma, reikalingų perviršinio deficito padėčiai ištaisyti ne vėliau kaip iki 2014 m. Taryba taip pat nustatė metinius valdžios sektoriaus deficito tikslus;
            
         
               (5)
            
            
               Sprendimas 2010/320/ES buvo keletą kartų iš esmės keičiamas. Kadangi reikėjo padaryti daugiau pakeitimų, siekiant aiškumo 2011 m. liepos 12 d. jis išdėstytas nauja redakcija Tarybos sprendime 2011/734/ES (2). 2011 m. lapkričio 8 d. tas sprendimas buvo pirmą kartą iš dalies pakeistas (3);
            
         
               (6)
            
            
               2012 m. kovo 13 d. (4), Komisijai rekomendavus, Sprendimas 2011/734/ES buvo dar kartą iš dalies pakeistas dėl keleto aspektų, įskaitant fiskalinio koregavimo planą, nekeičiant perviršinio deficito ištaisymo termino. Tame sprendime patvirtinta rekomendacija, kad Graikijai reikėtų imtis priemonių, kuriomis perviršinio deficito padėtis būtų ištaisyta ne vėliau kaip iki 2014 m., užtikrinant struktūrinio balanso pagerinimą mažiausiai 10 procentinių punktų BVP 2009–2014 m. laikotarpiu;
            
         
               (7)
            
            
               1997 m. liepos 7 d. Tarybos reglamento (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (5) 5 straipsnio 2 dalyje nustatyta, kad jei buvo imtasi veiksmingų priemonių pagal SESV 126 straipsnio 9 dalį, o priėmus tą įspėjimą kyla netikėtų neigiamų ekonominių įvykių, turinčių didelį nepalankų poveikį valstybės finansams, Taryba, remdamasi Komisijos rekomendacija, gali nuspręsti pagal SESV 126 straipsnio 9 dalį priimti patikslintą įspėjimą;
            
         
               (8)
            
            
               pagal dabartines prognozes ekonominė veikla bus daug silpnesnė nei tikėtasi, kai 2012 m. kovo mėn. buvo paskutinį kartą iš dalies pakeistas Sprendimas 2011/734/ES. Numatoma, kad 2012 m. ir 2013 m. realusis ir nominalusis BVP bus daug žemesnio lygio. Pastaroji 2012 m. spalio mėn. Graikijos nacionalinių sąskaitų peržiūra atskleidė didesnį realiojo BVP mažėjimą, palyginti su Sprendime 2011/734/ES naudotais skaičiais. Pagal 2012 m. Komisijos tarnybų rudens prognozes numatoma, kad 2012 m. realusis BVP sumažės 6,0 % ir dar 4,2 % 2013 m., palyginti su Sprendimo 2011/734/ES 4,7 % ir 0,0 % prognozėmis atitinkamai 2012 m. ir 2013 m., o 2014 m. paaugs 0,6 %. Šis ryškus ekonominio scenarijaus pablogėjimas reiškia ir atitinkamą viešųjų finansų perspektyvos pablogėjimą nepakeitus politikos;
            
         
               (9)
            
            
               manoma, kad 2012 m. valdžios sektoriaus deficitas pasieks 6,9 % BVP, t. y. tikrai neviršys Sprendimu 2011/734/ES nustatytos 2012 m. valdžios sektoriaus deficito viršutinės ribos (remiantis 1995 m. Europos sąskaitų sistema, sukurta Reglamentu (EB) Nr. 2223/96 (6)) –7,3 % BVP. Manoma, kad 2012 m. nominalusis valdžios sektoriaus deficitas pasieks 13,4 mlrd. EUR, palyginti su Sprendime 2011/734/ES numatyta 14,8 mlrd. EUR deficito viršutine riba. Tačiau manoma, kad pirminis deficitas bus nežymiai didesnis nei siektinas 1,0 % BVP deficitas daugiausia dėl to, kad recesija buvo didesnė nei tikėtasi. Numatoma, kad Graikija pagerins struktūrinį deficitą 13,4 procentinio punkto BVP nuo 14,7 % deficito 2009 m. iki numatomo 1,3 % deficito 2012 m. Taigi Graikija 2009–2012 m. laikotarpiu užtikrino struktūrinio balanso pagerinimą, kuris jau didesnis nei mažiausiai 10 procentinių punktų BVP 2009–2014 m. laikotarpiu, kaip yra rekomendavusi Taryba. 2012 m. lapkričio 11 d. Graikijos Parlamentas priėmė 2013 m. biudžetą, kuriuo tikimasi sutaupyti daugiau nei 9,2 mlrd. EUR (daugiau nei 5 % BVP). 2013 m. biudžetas yra keliomis dienomis anksčiau (2012 m. lapkričio 7 d.) Graikijos Parlamento priimtos 2013–2016 m. vidutinės trukmės fiskalinės strategijos (toliau – VTFS) dalis. VTFS ir atitinkamuose jos įgyvendinimo teisės aktuose numatytas didelio masto ir pradiniame etape ypač intensyvus fiskalinis konsolidavimas (iki 2016 m. sieksiantis daugiau nei 7 % BVP) su visapusišku didelį fiskalinį konsolidavimą pagrindžiančių struktūrinių priemonių kompleksu. Atsižvelgiant į tokią raidą, politikos sąlygos Graikijos ekonomikos koregavimo programos susitarimo memorandume turėtų būti atnaujintos. Graikijos prisiimtas įsipareigojimas siejamas ne tik su fiskalinio konsolidavimo priemonėmis, bet ir su tomis priemonėmis, kurių reikia ekonomikos augimui didinti ir neigiamam socialiniam poveikiui mažinti. Todėl apskritai Graikija, siekdama sumažinti deficitą, 2012 m. ėmėsi veiksmingų priemonių pagal Sprendimą 2011/734/ES;
            
         
               (10)
            
            
               pagal Komisijos 2012 m. rudens prognozę numatyta, kad 2012 m. valdžios sektoriaus konsoliduota skola sumažės 11,1 mlrd. EUR (Sprendime 2011/734/ES numatyta 26,95 mlrd. EUR). Tai lėmė mažesnės nei tikėtasi pajamos iš privatizavimo, mažesnis nei tikėtasi valdžios sektoriaus skolos konsolidavimas ir prastesni nei tikėtasi sumų pagal grynųjų pinigų principu vykdomą apskaitą ir kaupimo principu vykdomą apskaitą ir kito palūkanų koregavimo rezultatai. Dėl mažesnio (peržiūrėjus statistinius duomenis) nominaliojo BVP ir atsižvelgiant į prastesnes makroekonomines perspektyvas skolos ir BVP santykis padidėtų iki 176,7 % iki tol, kol 2012 m. gruodžio mėn. būtų įgyvendintos valstybių narių, kurių valiuta yra euro, sutartos iniciatyvos ir tam tikros Graikijos svarstomos skolos mažinimo priemonės, o dėl to iki 2012 m. pabaigos skola sumažėtų beveik iki 160 % BVP. Šios priemonės turėtų pagerinti skolos tvarumą, o tam tikros Graikijos svarstomos skolos mažinimo priemonės turėtų padidinti skolos krypties tvarumą, nekeičiant fiskalinio plano, kuriuo siekiama pirminio pertekliaus. Be to, atsižvelgiant į mažėjantį biudžeto deficitą ir stipresnį nominalųjį BVP augimą, kuriuos lėmė struktūrinės politikos priemonės, numatoma, kad skolos ir BVP santykis pasieks aukščiausią tašką 2013 m. Skolos ir BVP santykis turėtų pradėti mažėti nuo 2014 m. ir 2016 m. turėtų būti mažesnis nei 160 % BVP;
            
         
               (11)
            
            
               nepaisant veiksmingų priemonių, kurių imtasi, ryškus ekonominio scenarijaus pablogėjimas reiškia ir atitinkamą viešųjų finansų perspektyvos pablogėjimą nepakeitus politikos; dėl to sunku perviršinį deficitą ištaisyti iki 2014 m., kaip reikalavo Taryba Sprendime 2011/734/ES. Dėl nepalankių ekonominių įvykių pateisinamas koregavimo laikotarpio trukmės pratęsimas. Visų pirma reikia dvejiems metams (iki 2016 m.) atidėti Tarybos sprendime nustatytą terminą. Pagal persvarstytą ekonominio koregavimo programos planą pirminio balanso tikslai 2013–2016 m. laikotarpiu atitinkamai turėtų būti tokie: 0 %, 1,5 %, 3 % ir 4,5 % BVP. Persvarstytas planas reiškia tai, kad valdžios sektoriaus biudžeto deficitas 3 % BVP nebeviršys 2016 m. Dėl skolos mažinimo priemonių, kurios turi būti įgyvendintos 2012 m. gruodžio mėn., palūkanų mokėjimas galėtų sumažėti iki 1 % BVP, tada jau 2015 m. būtų galima užtikrinti mažesnį nei 3 % BVP biudžeto deficitą. Galima numatyti, kad šie skaičiai, atsižvelgiant į pradinį palūkanų mokėjimo pobūdį, reikštų pagal ciklą pakoreguoto pirminio balanso santykio su BVP pagerėjimą nuo 4,1 % 2012 m. iki 6,2 % 2013 m. ir bent 6,4 % BVP 2014 m., 2015 m. ir 2016 m., o pagal ciklą pakoreguoto valdžios sektoriaus deficito santykis su BVP būtų –1,3 % 2012 m., 0,7 % 2013 m., 0,4 % 2014 m., 0,0 % 2015 m. ir –0,4 % 2016 m. Nepaisant perviršinio deficito padėties ištaisymo termino atidėjimo, tikslui pasiekti 2013–2014 m. reikės didelių fiskalinių pastangų ir jos turės būti itin sutelktos laikotarpio pradžioje. Persvarsčius terminą ir toliau bus užtikrintas ekonominio koregavimo programos patikimumas, tuo pačiu atsižvelgiant į ekonominį ir socialinį konsolidavimo poveikį ir į poreikį išlaikyti pasitikėjimą Graikijos Vyriausybės pajėgumu spręsti fiskalinę problemą;
            
         
               (12)
            
            
               kiekviena šiame sprendime reikalaujama priemonė padeda siekti reikiamo biudžeto koregavimo. Kai kurios priemonės tiesiogiai veikia Graikijos biudžeto situaciją, o kitos yra struktūrinės priemonės, dėl kurių vidutinės trukmės laikotarpiu pagerės fiskalinis valdymas ir bus užtikrinta patikimesnė biudžeto padėtis;
            
         
               (13)
            
            
               labai pablogėjus Graikijos valdžios sektoriaus finansų būklei, valstybės narės, kurių valiuta yra euro, nusprendė suteikti Graikijai paramą stabilumui užtikrinti, kad būtų užtikrintas finansinis stabilumas visoje euro zonoje, kartu su Tarptautinio valiutos fondo suteikta daugiašale pagalba. Nuo 2012 m. kovo mėn. valstybės narės, kurių valiuta yra euro, paramą teikia per dvišalę Graikijos paskolų priemonę ir Europos finansinio stabilumo fondą. Kreditoriai nusprendė savo paramą susieti su Sprendime 2011/734/ES su pakeitimais, padarytais šiuo sprendimu, Graikijai nustatytų reikalavimų laikymusi. Visų pirma tikimasi, kad Graikija vykdys šiame sprendime nurodytas priemones laikydamasi jame nurodytų terminų,
            
         PRIĖMĖ ŠĮ SPRENDIMĄ:
   1 straipsnis
   Sprendimas 2011/734/ES iš dalies keičiamas taip:
   
               1)
            
            
               1 straipsnis pakeičiamas taip:
               „1 straipsnis
               1.   Graikija kuo greičiau ir ne vėliau kaip iki 2016 m. termino ištaiso esamą perviršinio deficito padėtį.
               2.   Koregavimo planu perviršiniam deficitui ištaisyti siekiama, kad 2012 m. valdžios sektoriaus pirminis deficitas (deficitas atmetus palūkanų išlaidas) neviršytų 2 925 mln. EUR (1,5 % BVP) ir kad 2013 m. būtų pasiektas bent 0 mln. EUR (0,0 % BVP) valdžios sektoriaus pirminis perteklius, 2014 m. –2 775 mln. EUR (1,5 % BVP), 2015 m. –5 700 mln. EUR (3,0 % BVP) ir 2016 m. –9 000 mln. EUR (4,5 % BVP). Šie pirminio deficito/pertekliaus tikslai reiškia tokius bendro valdžios sektoriaus deficito (pagal ESS) tikslus: 2012 m. 6,9 % BVP, 2013 m. 5,4 % BVP, 2014 m. 4,5 % BVP, 2015 m. 3,4 % BVP ir 2016 m. 2,0 % BVP. Skolos mažinimo priemonės, kurios turi būti įgyvendintos 2012 m. gruodžio mėn., palūkanų mokėjimus galėtų sumažinti iki 1 % BVP. Galima numatyti, kad šie skaičiai, atsižvelgiant į pradinį palūkanų mokėjimo pobūdį, reikštų pagal ciklą pakoreguoto pirminio balanso santykio su BVP pagerėjimą nuo 4,1 % 2012 m. iki 6,2 % 2013 m. ir bent 6,4 % BVP 2014 m., 2015 m. ir 2016 m., o pagal ciklą pakoreguoto valdžios sektoriaus deficito santykis su BVP būtų –1,3 % 2012 m., 0,7 % 2013 m., 0,4 % 2014 m., 0,0 % 2015 m. ir – 0,4 % 2016 m. Dėl pajamų iš finansinio ir nefinansinio turto privatizavimo ir su bankų rekapitalizavimu susijusių sandorių, taip pat visų pavedimų, susijusių su 2012 m. vasario 21 d. Eurogrupės sprendimu, susijusiu su euro zonos nacionalinių centrinių bankų pajamomis, įskaitant Graikijos banką, atsiradusiomis iš jų turimų investicinių Graikijos Vyriausybės obligacijų portfelių, nemažinamos būtinos konsolidavimo pastangos ir jie nėra įskaičiuojami vertinant tuos tikslus. Tas pats galioja visiems nuostolingai veikiančių atliekamiems mokėjimams, kurie viršija mokėjimų sumą, kuri būtų sukaupta taikant 2012 m. rugsėjo 30 d. galiojusią skubios paramos likvidumui padidinti garantinio mokesčio struktūrą.
               3.   2 dalyje numatytas koregavimo planas, atsižvelgiant į skolos mažinimo priemonių, kurios turi būti įgyvendintos 2012 m. gruodžio mėn., poveikį atitiktų valdžios sektoriaus konsoliduotos skolos santykį su BVP, kuris 2016 m. turėtų būti mažesnis kaip 160 %.“;
            
         
               2)
            
            
               2 straipsnyje įterpiama ši dalis:
               „10a.   Graikija iki 2012 m. gruodžio 4 d. priima šias priemones:
               
                           a)
                        
                        
                           priima 2013 m. biudžetą ir VTFS iki 2016 m., taip pat šio sprendimo IA priede aprašytas priemones ir atitinkamus įgyvendinimo teisės aktus. VTFS išdėstomos nuolatinės fiskalinio konsolidavimo priemonės, kuriomis užtikrinama, kad nebūtų viršijamos šiuo sprendimu nustatytos viršutinės 2012–2016 m. deficito ribos ir kad būtų pradėtas tvariai mažinti skolos ir BVP santykis;
                        
                     
                           b)
                        
                        
                           pristato atnaujintą privatizavimo planą Graikijos Parlamentui ir paskelbia turto plėtros plano pusmečio naujoves;
                        
                     
                           c)
                        
                        
                           į Graikijos Respublikos Turto plėtros fondo privatizuojamų objektų sąrašą įtraukia visą ir tiesioginę Egnatijos greitkelio ir Elefsinos, Lavrijo, Igoumenitsos, Aleksandrupolio, Volo, Kavalos, Korfu, Patrų, Herakliono ir Rafinos regioninių uostų nuosavybę (akcijas arba koncesijos teisę);
                        
                     
                           d)
                        
                        
                           užtikrina, kad šakinės ministerijos ir kitos atitinkamos žinybos suteiktų Viešosios nuosavybės Generaliniam sekretoriatui visą prieigą prie viso valstybės nuosavybės teise valdomo nekilnojamojo turto inventoriaus;
                        
                     
                           e)
                        
                        
                           iš dalies pakeičia ir (arba) panaikina valstybės valdomoms įmonėms (PPC, OLP ir OLTH uostų direkcijoms, HELPE, EYATH ir EYDAP, uostams ir pan.) taikomas nuostatas, kurios skiriasi nuo bendrovių teisės privačių akcininkų balsavimo teisių apribojimais;
                        
                     
                           f)
                        
                        
                           priima įstatymus, kuriais būtų apibrėžtas Mokesčių administravimo generalinio sekretoriaus vaidmuo bei įgaliojimai ir pagal kuriuos finansų ministras deleguotų sprendimų priėmimo įgaliojimus Mokesčių administravimo generaliniam sekretoriui;
                        
                     
                           g)
                        
                        
                           paskiria patyrusius mokesčių auditorius į veiklos sritis, kuriose tenkinami skubiausi įplaukų surinkimo poreikiai, sustiprinant ir sudarant visas sąlygas veikti pagrindinėms vykdymo užtikrinimo sritims, pvz., didžiųjų mokesčių mokėtojų padaliniui, iš kitų pareigų perkeliant 100 auditorių ir įsteigiant vieną funkcinį padalinį itin turtingiems asmenims bei dideles pajamas gaunantiems savarankiškai dirbantiems asmenims, ir šiame padalinyje įdarbinant 50 patyrusių mokesčių auditorių, tiesiogiai atskaitingų Mokesčių administravimo generaliniam sekretoriui;
                        
                     
                           h)
                        
                        
                           priima Ministrų Tarybos aktą (kuriuo keičiamas 2012 m. spalio 29 d. Ministrų Tarybos aktas), kuriuo siekiama stiprinti biudžeto vykdymą ir gerinti patikimą fiskalinį valdymą ir kuriame, palyginti su pirminiu Ministrų Tarybos aktu, yra papildomų nuostatų, kuriomis: i) nustatoma, kad Finansų ministerija ir kitos ministerijos arba ministerijos ir prižiūrimų subjektų vadovybė iki kiekvienų metų gruodžio pabaigos pasirašytų bendradarbiavimo memorandumus (ir taip būtų apimtas visas valdžios sektorius); ii) būtų sustiprinti galiojantys su biudžeto balansavimu susiję apribojimai vietos valdžios sektoriui, kad jie taptų efektyvesni, kartu numatant taisomuosius ir sankcijų mechanizmus; iii) būtų sustiprinta galiojanti valstybės valdomų įmonių (VVĮ) stebėsenos sistema ir nustatytas vykdymo užtikrinimo mechanizmas nukrypimų nuo kiekvienai VVĮ nustatytų konkrečių tikslų atveju; ir iv) būtų nustatyta sistema, pagal kurią kasmet ne vėliau kaip gruodžio mėn. būtų nustatomi konkretūs vietos valdžios sektoriaus ir VVĮ veiklos įsipareigojimų registrų aprėpties tikslai. Šiame Ministrų Tarybos akte taip pat nustatomi pervedimų iš centrinės valdžios sektoriaus koregavimo mechanizmai siekiant spręsti nukrypimų nuo tikslų problemas tais pačiais metais ir galbūt kitais metais, kartu užtikrinant, kad nepriemokos nedidėtų; jame aiškiai nurodoma, kad privatizavus valstybinį turtą gautos lėšos būtų mokamos tiesiogiai į atskirą sąskaitą siekiant stebėti pinigų srautus, išvengti oficialaus finansavimo netinkamo nukreipimo ir užtikrinti skolos aptarnavimą laiku; jame taip pat nustatomas automatiškas išlaidų mažinimas, kuris būtų taikomas nepasiekus tikslų, kartu užtikrinant, kad nedidėtų nepriemokos;
                        
                     
                           i)
                        
                        
                           priima priemones, kuriomis siekiama pagerinti dabartinę Nacionalinės sveikatos priežiūros paslaugų teikimo organizacijos (EOPYY) finansinę padėtį ir užtikrinti, kad 2012 m. ir 2013 m. biudžeto vykdymas būtų artimesnis subalansuotam biudžetui, be kita ko: i) supaprastinant išmokų paketą; ii) didinant pasidalijimą sveikatos priežiūros sąnaudomis, kai paslaugas teikia privatūs paslaugų teikėjai; iii) vedant derybas dėl nuo kiekio priklausomos kainos susitarimų ir persvarstant pacientų grupavimo (angl. case-mix) susitarimus su privačiais paslaugų teikėjais; iv) persvarstant mokesčius už diagnostines ir fizioterapines paslaugas, dėl kurių EOPYY sudarė sutartis su privačiais paslaugų teikėjais, ir jų skaičiaus siekiant 2013 m. sumažinti su tuo susijusias išlaidas bent 80 mln. EUR; v) nustatant orientacinių kainų sistemą, kai kompensuojama už medicininius prietaisus, ir vi) palaipsniui didinat OGA narių įnašus iki kitų EOPYY narių mokamų įnašų vidurkio;
                        
                     
                           j)
                        
                        
                           priima šias su vaistų kompensavimu susijusias priemones: i) išlaidų vaistams kontrolės teisės aktus, kuriais aktyvuojamos nenumatytų atvejų priemonės (įskaitant, pvz., bendrą kainų sumažinimą), jei dėl kurios nors priežasties esamo automatinio lėšų susigrąžinimo mechanizmo nepakanka tikslui pasiekti; tokiomis priemonėmis sutaupoma lygiavertė suma; ii) ministro įsakymą, kuriuo nustatoma nauja lėšų susigražinimo slenkstinė vertė 2013 metams (2,44 mlrd. EUR ambulatorinėms paslaugoms); iii) atnaujina kainoraštį ir kompensuojamųjų vaistų sąrašą, visų pirma nustatant, kad kompensuojami tik ekonomiškai efektyvūs lėtinių ligų vaistų rinkiniai, kompensuojamuosius vaistus perkeliant į nekompensuojamųjų ir be recepto parduodamų vaistų sąrašus ir įvedant Nacionalinės vaistų organizacijos (EOF) parengtą orientacinių kainų sistemą. Tie sąrašai turi būti atnaujinami bent dukart per metus laikantis Tarybos direktyvos 89/105/EEB, ir iv) receptinių vaistų pakeitimą vaistinėse mažiausios kainos tą pačią veikliąją medžiagą turinčiu produktu orientacinėje kategorijoje (privalomas pakeitimas generiniais vaistais).“;
                        
                     
         
               3)
            
            
               2 straipsnio 11 dalis pakeičiama taip:
               „11.   Graikija iki 2012 m. gruodžio mėn. pabaigos priima šias priemones:
               
                           a)
                        
                        
                           gyventojų pajamų mokesčio ir pelno mokesčio reformą, kuria siekiama supaprastinti mokesčių sistemą, išplėsti mokesčių bazę ir panaikinti išimtis bei lengvatinius režimus;
                        
                     
                           b)
                        
                        
                           būtinus pirminės ir antrinės teisės aktus, kad būtų užtikrintas spartus privatizavimo plano įgyvendinimas;
                        
                     
                           c)
                        
                        
                           nustato vandens bendrovių reguliavimo sistemą;
                        
                     
                           d)
                        
                        
                           mokesčių administravimo tobulinimo priemones, kuriomis nustatomi veiklos rezultatų vertinimai, gerinamas rizikos vertinimo metodų naudojimas ir sukuriami bei sustiprinami specializuoti skolos valdymo padaliniai;
                        
                     
                           e)
                        
                        
                           parengia ir paskelbia susikaupusių valdžios sektoriaus įstaigų įsiskolinimų tiekėjams padengimo ir mokesčių grąžinimo planą;
                        
                     
                           f)
                        
                        
                           baigia įgyvendinti antrinių/papildomų viešųjų pensijų fondų veikimo reformą ir sujungia visus esamus fondus viešajame sektoriuje;
                        
                     
                           g)
                        
                        
                           teisės aktus, pagal kuriuos 5 % farmacijos įmonių nuolaida (taikoma ligoninėse įkainojamiems vaistams) būtų taikoma visiems EOPYY vaistinėse parduodamiems vaistams;
                        
                     
                           h)
                        
                        
                           padidina generinių vaistų dalį iki 35 % bendros vaistinėse parduodamų vaistų apimties;
                        
                     
                           i)
                        
                        
                           paskiria vidaus kontrolierius į visas ligonines, o visos ligoninės patvirtina įsipareigojimų registrus.“;
                        
                     
         
               4)
            
            
               2 straipsnis papildomas šiomis dalimis:
               „12.   Graikija iki 2013 m. kovo mėn. pabaigos priima šias priemones:
               
                           a)
                        
                        
                           priima ministro įsakymą dėl galutinių vartotojų kainų pritaikymo žemosios įtampos vartotojams;
                        
                     
                           b)
                        
                        
                           atnaujina VTFS, be kita ko, nustatydama privalomas 3 metų viršutines išlaidų ribas valdžios subsektoriams;
                        
                     
                           c)
                        
                        
                           patvirtina šakinių ministerijų personalo planus;
                        
                     
                           d)
                        
                        
                           įsteigia daug labiau savarankiškesnę mokesčių administraciją ir nustato savarankiškumo laipsnį, valdymo modelį, atskaitomybę, mokesčių administracijos vadovo teisinius įgaliojimus ir pradinį organizacijos aprūpinimą personalu;
                        
                     
                           e)
                        
                        
                           priima ir paviešina naują visapusišką valstybės tarnybos antikorupcijos planą, įskaitant specialias nuostatas dėl mokesčių ir muitinės administracijos;
                        
                     
                           f)
                        
                        
                           užtikrina, kad visiškai veiktų standartinė procedūra nekilnojamojo turto teisinėms vertėms persvarstyti, kad jos būtų geriau suderintos su rinkos kainomis, vadovaujant Kapitalo apmokestinimo direkcijai;
                        
                     
                           g)
                        
                        
                           perkelia 40 naujų nekilnojamojo turto objektų (privatizacijos plane nurodomų kaip „nekilnojamojo turto objektų kompleksai Nr. 2 ir Nr. 3“) į Graikijos Respublikos Turto plėtros fondą.
                        
                     13.   Graikija iki 2013 m. birželio mėn. pabaigos priima šias priemones:
               
                           a)
                        
                        
                           pasiekia 2 000 pasirengusių veikti mokesčių auditorių tikslą;
                        
                     
                           b)
                        
                        
                           priima naują mokesčių procedūrų kodeksą;
                        
                     
                           c)
                        
                        
                           užtikrina, kad e. pirkimo platforma būtų parengta naudoti visoms centrinėms perkančiosioms organizacijoms.
                        
                     14.   Graikija iki 2013 m. rugsėjo mėn. pabaigos priima teisės aktus, būtinus siekiant įvesti struktūrinio subalansuoto biudžeto taisyklę su automatiniu koregavimo mechanizmu.“;
            
         
               5)
            
            
               šio sprendimo priede pateiktas tekstas yra įtrauktas kaip IA priedas.
            
         2 straipsnis
   Šis sprendimas įsigalioja pranešimo apie jį dieną.
   3 straipsnis
   Šis sprendimas skirtas Graikijos Respublikai.
   
      Priimta Briuselyje 2012 m. gruodžio 4 d.
      
         
            Tarybos vardu
         
         
            Pirmininkas
         
         S. ALETRARIS
      
   
   
      (1)  OL L 145, 2010 6 11, p. 6.
   
      (2)  OL L 296, 2011 11 15, p. 38.
   
      (3)  Tarybos sprendimas 2011/791/ES (OL L 320, 2011 12 3, p. 28).
   
      (4)  Tarybos sprendimas 2012/211/ES (OL L 113, 2012 4 25, p. 8).
   
      (5)  OL L 209, 1997 8 2, p. 6.
   
      (6)  1996 m. birželio 25 d. Tarybos reglamentas (EB) Nr. 2223/96 dėl Europos nacionalinių ir regioninių sąskaitų sistemos Bendrijoje (OL L 310, 1996 11 30, p. 1).
   
      PRIEDAS
      
         
            „IA PRIEDAS
            
               VIDUTINĖS TRUKMĖS FISKALINĖS STRATEGIJOS 2013–2016 M. PRIEMONĖS
            
            Į vidutinės trukmės fiskalinę strategiją (VTFS) iki 2016 m. įtraukiamos šios papildomos priemonės:
            
                        1.
                     
                     
                        Darbo užmokesčio išlaidų racionalizavimas sumažinant išlaidas bent 1 110 mln. EUR 2013 m. ir papildomai 259 mln. EUR 2014 m.
                     
                  
                        2.
                     
                     
                        Pensijų išlaidų mažinimas bent 4 800 mln. EUR 2013 m. ir papildomai 423 mln. EUR 2014 m.
                     
                  
                        3.
                     
                     
                        Valstybės einamųjų išlaidų mažinimas bent 239 mln. EUR 2013 m. ir papildomai 285 mln. EUR 2014 m.
                     
                  
                        4.
                     
                     
                        Išlaidų sumažinimas bent 86 mln. 2013 m. ir papildomai 37 mln. EUR 2014 m. racionalizuojant su švietimu susijusias išlaidas ir pagerinant jų efektyvumą.
                     
                  
                        5.
                     
                     
                        Išlaidų sumažinimas bent 249 mln. EUR 2013 m. ir papildomai 123 mln. EUR 2014 m. valstybės valdomose įmonėse.
                     
                  
                        6.
                     
                     
                        Einamųjų su gynyba susijusių išlaidų sumažinimas bent 303 mln. EUR 2013 m. ir papildomai 100 mln. EUR 2014 m.
                     
                  
                        7.
                     
                     
                        Išlaidų sumažinimas bent 455 mln. EUR 2013 m. ir papildomai 620 mln. EUR 2014 m. mažinant išlaidas sveikatos priežiūrai ir vaistams.
                     
                  
                        8.
                     
                     
                        Socialinių išmokų racionalizavimas išlaidas sumažinant bent 217 mln. EUR 2013 m. ir papildomai 78 mln. EUR 2014 m.
                     
                  
                        9.
                     
                     
                        Valstybės pervedimų vietos valdžios įstaigoms sumažinimas mažiausiai 50 mln. EUR 2013 m. ir papildomai 160 mln. EUR 2014 m.
                     
                  
                        10.
                     
                     
                        Valstybės investicijų biudžeto (vidaus ištekliais finansuojamos valstybės investicijos) išlaidų sumažinimas 150 mln. EUR 2013 m. ir papildomai 150 mln. EUR 2014 m.
                     
                  
                        11.
                     
                     
                        Pajamų padidinimas bent 1 689 mln. EUR 2013 m. ir papildomai 1 799 mln. EUR 2014 m.“